হাসান আলী : চট্টগ্রামের মেয়ে অপর্ণা ঘোষ। ছোটবেলা থেকেই মঞ্চনাটকের সঙ্গে যুক্ত। মূলত বাবাকে অনুসরণ করেই মঞ্চনাটকের সঙ্গে যুক্ত হয়েছিলেন। অপর্ণার বাবা অলোক ঘোষ চট্টগ্রামের অন্যতম থিয়েটার শিল্পী। তবে অপর্ণার শোবিজ অঙ্গনে পথচলা শুরু লাক্স-চ্যানেল আই সুপারস্টার প্রতিযোগিতার মাধ্যমে। এই রিয়েলিটি শোর পর অপর্ণাকে আর পেছন ফিরে তাকাতে হয়নি। অপর্ণা বলেন, ‘লাক্স চ্যানেল আই সুন্দরী প্রতিযোগিতায় অপূর্ব ভাইয়ের সঙ্গে আমার একটি নাটকে অভিনয় করতে হয়েছিল। তখন আমি খুব নার্ভাস ছিলাম। ভয়ে আমার হাত-পা কেঁপেছিল। মঞ্চে অভিনয় করলেও ক্যামেরার সামনে এটিই ছিল প্রথম কাজ।’ অপর্ণা অভিনীত প্রথম সিনেমা ছিল মোস্তফা সরয়ার ফারুকী পরিচালিত ‘থার্ড পারসন সিঙ্গুলার নাম্বার’। এরপর এক দশকের অভিনয় যাত্রায় অসংখ্য টিভি নাটক, বিজ্ঞাপনে কাজ করে প্রশংসিত হয়েছেন। সিনেমায় অভিনয় করে পেয়েছেন জাতীয় চলচ্চিত্র পুরস্কার। এই অভিনেত্রী মনে করেন, খুব বেশি নাটকে কাজ করার তাগিদ নেই, মানসম্পন্ন কাজটাই করতে চান তিনি। ব্যতিক্রমী গল্প এবং চরিত্রে অভিনয় করতে বেশি পছন্দ করেন। অপর্ণা কাজের সংখ্যার চেয়ে কাজের মানকে বেশি গুরুত্বের সঙ্গে বিবেচনা করেন। তাই নাটক কিংবা সিনেমায় কাজ করার ক্ষেত্রে তিনি ভালো চিত্রনাট্যকে প্রাধান্য দেন।